KTAMเปิดขายพันธบัตรกิมจิ
KTAMเปิดขายพันธบัตรเกาหลีใต้23เดือนชู2.25%
9 เม.ย. 2553

KTAMเปิดขายพันธบัตรเกาหลีใต้23เดือนชู2.25%
นายสมชัย   บุญนำศิริ   กรรมการผู้จัดการ   บริษัทหลักทรัพย์จัดการกองทุน กรุงไทย  จำกัด (มหาชน)  เปิดเผยว่า    ในสัปดาห์นี้ บริษัทเปิดจำหน่าย กองทุนเปิดกรุงไทยตราสารหนี้  เอฟไอเอฟ 6 (KTFF6 )  เสนอขายระหว่างวันที่ 12-20  เมษายน 2553   อายุโครงการ  23 เดือน   มูลค่า  700  ล้านบาท    ผลตอบแทนประมาณการที่  2.25%  ต่อปี      และ มีการป้องกันความเสี่ยงจากอัตราแลกเปลี่ยนทั้งจำนวน  
กองทุน  KTFF 6   มีนโยบายลงทุนในตราสารหนี้ต่างประเทศ  ไม่น้อยกว่าร้อยละ 80 ของมูลค่าทรัพย์สินสุทธิของกองทุน    โดยกองทุนจะพิจารณาความมั่นคงของผู้ออกตราสารเป็นหลัก   และเลือกลงทุนในหลักทรัพย์ที่ให้ผลตอบแทนเหมาะสม เมื่อเทียบกับระดับความเสี่ยง     ส่วนที่เหลืออาจพิจารณาลงทุนในเงินฝาก   ตราสารแห่งหนี้ที่มีลักษณะคล้ายเงินฝาก   ทั้งนี้  กองทุนจะลงทุนในพันธบัตรภาครัฐประเทศเกาหลีใต้ ทั้ง 100%   เครดิตเรตติ้งที่ AA  โดยฟิทซ์   และเป็นกองทุนที่รับซื้อคืนหน่วยลงทุนอัตโนมัติทุก3 เดือน 
นอกจากนี้  บริษัทได้เปิดจำหน่ายกองทุนเปิดกรุงไทยสมาร์ท อินเวส 3 เดือน1 ( KTSIV3M1 )รอบใหม่  ตั้งแต่วันนี้  ถึง 16 เมษายน 2553   อายุโครงการ 3  เดือน  มีนโยบายลงทุนในตราสารหนี้ภาครัฐ  ตราสารหนี้ภาคเอกชน  และเงินฝาก /ตราสารหนี้สถาบันการเงิน     โดยจะลงทุนในพันธบัตรรัฐบาล  ตั๋วเงินคลัง  พันธบัตรธนาคารแห่งประเทศไทย  ในสัดส่วน 9%   ลงทุนในหุ้นกู้ธนาคารสแตนดาร์ดชาร์เตอร์ด   24%   ลงทุนในเงินฝากของธนาคารซีไอเอ็มบี  (ประเทศไทย)   20%  และธนาคารธนชาต  24%    และตั๋วแลกเงินของ บมจ.เอเชียเสริมกิจลีสซิ่ง  23%  ของมูลค่าทรัพย์สินสุทธิของกองทุน    ส่งผลให้ผู้ลงทุนได้รับผลตอบแทนประมาณการที่ 1.05% ต่อปี 
นายสมชัย กล่าวต่อไปว่า  คณะกรรมการกำหนดนโยบายการเงินของเกาหลีใต้มีมติให้คงอัตรา Base Rate ไว้ที่ระดับ 2.00%  ตามความคาดหมายของตลาด เนื่องจากความเสี่ยงในการฟื้นตัวของเศรษฐกิจโลก ที่ยังมีความเปราะบางของเศรษฐกิจในภูมิภาคยุโรป  ปัจจัยเหล่านี้จึงทำให้  ผู้ลงทุน ยังมีความต้องการลงทุนในสินทรัพย์ที่มีความเสี่ยงต่ำอยู่มาก  และยังคงมีเม็ดเงินไหลเข้าไปลงทุนในพันธบัตรภาครัฐของเกาหลีใต้อย่างต่อเนื่อง 
ด้านฝ่ายวิจัย ของบลจ. กรุงไทย  รายงานว่า   ภาวะเศรษฐกิจเกาหลีใต้   มีการฟื้นตัวทางเศรษฐกิจ โดยยอดขายของห้างสรรพสินค้าในเดือนก.พ.เพิ่มขึ้นเป็นเดือนที่ 12 ติดต่อกัน  สอดคล้องกับความเชื่อมั่นผู้บริโภคที่ยังคงเป็นบวก   ขณะที่ผลผลิตภาคอุตสาหกรรมปรับตัวเพิ่มขึ้นมากกว่าคาดไว้    ทำให้ความเชื่อมั่นผู้ผลิตในภาคอุตสาหกรรมเดือนมี.ค. เพิ่มขึ้นสูงสุดในรอบมากกว่า 7 ปี     ธนาคารกลางเกาหลีใต้  เตรียมปรับนโยบายการเงินอย่างค่อยเป็นค่อยไป    โดยยังคงอัตราดอกเบี้ยต่ำ  เพื่อกระตุ้นเศรษฐกิจต่อไป   และจะเริ่มขึ้นอัตราดอกเบี้ยเมื่อทิศทางเศรษฐกิจเริ่มฟื้นตัวอย่างมีเสถียรภาพแล้ว   โดยบลจ. กรุงไทยมีการคาดการณ์ว่า   ธนาคารกลางเกาหลีใต้  อาจจะมีการปรับขึ้นอัตราดอกเบี้ยในการประชุมในเดือนพ.ค.  หลังจากที่อัตราการว่างงานลดลงอย่างชัดเจน